ศาลยกฟ้องIECคดียอกทรัพย์
ศาลยกฟ้อง IEC ยักยอกทรัพย์ซื้อโรงงานเอทานอล
29 มิ.ย. 2553

ศาลยกฟ้อง IEC ยักยอกทรัพย์ซื้อโรงงานเอทานอล
นางสัณห์จุฑา วิชชาวุธ กรรมการผู้อำนวยการใหญ่ บริษัท อินเตอร์แนชั่นเนิลเอนจีเนียริง (IEC) เปิดเผยว่า ศาลได้ยกฟ้องคดีที่นายสมิทธิ์ จึงวิวัฒน์อนันต์ เป็นโจทก์ยื่นฟ้องต่อศาลแขวงดุสิต เพื่อดำเนินคดีอาญากับบริษัท ไออีซี บิซิเนส พาร์ทเนอร์ส (IECBP) ซึ่งเป็นบริษัทย่อยของ IEC เป็นจำเลยในคดีอาญาข้อหายักยอกทรัพย์ ซึ่งได้แก่ธุรกรรมการซื้อขายโรงงานเอทานอล และทรัพย์สินของบริษัท อินเตอร์เนชั่นแนล แก๊สโซฮอล์ คอร์ปอเรชั่น (IGA)
นางสัณห์จุฑา กล่าวอีกว่า บริษัทอยู่ระหว่างการเจรจาประนีประนอมกับธนาคารนครหลวงไทยและนายสมิทธิ์ในคดีต่อเนื่อง เพื่อหาแนวทางการแก้ปัญหาร่วมกัน ซึ่งขณะนี้ไม่มีความน่ากังวลแต่อย่างใด
สำหรับคดีเกี่ยวเนื่องกัน เป็นคดีเกี่ยวกับข้อพิพาทในโครงการเอทานอล ซึ่งวันที่ 2 มิ.ย.ที่ผ่านมา IEC และ IECBP เป็นโจทก์ยื่นฟ้อง IGA กรรมการของ IGA และธนาคารนครหลวงไทย รวม 4 คน เป็นจำเลยต่อศาลแพ่ง เพื่อให้ศาลเพิกถอนนิติกรรมฉ้อฉล และเรียกค่าเสียหาย คดีดังกล่าวอยู่ระหว่างศาลออกหมายเรียกให้จำเลยทั้งสี่ยื่นคำให้การต่อศาล
เหตุที่ IEC และบริษัทย่อยฟ้องร้องจำเลยทั้งสี่เนื่องจากเห็นว่าจำเลยทั้งสี่ร่วมกันใช้กลฉ้อฉลหลอกลวง และร่วมกันปกปิดข้อมูลเท็จสำคัญ ทำให้ IEC และบริษัทย่อยสำคัญผิดเข้าทำสัญญาต่างๆ กับจำเลย เช่น สัญญาซื้อขายสินทรัพย์กับ IGA สัญญากู้ยืมเงิน สัญญาจำนอง และสัญญาค้ำประกันกับธนาคารนครหลวงไทย 
สำหรับคดีที่ธนาคารนครหลวงไทยเป็นโจทก์ฟ้อง IECBP ในฐานะผู้กู้ และ IEC ในฐานะผู้ค้ำประกัน เป็นจำเลยต่อศาลแพ่ง ข้อหากู้ยืมเงิน จำนอง และค้ำประกัน ซึ่งคดีอยู่ระหว่างพิจารณาของศาล ยังไม่ถึงที่สุด แต่ธนาคารประสงค์นำมูลหนี้ในคดีดังกล่าวมาฟ้อง IECBP ผู้กู้ เป็นจำเลยในคดีล้มละลายต่อศาลล้มละลายกลางอีกคดีหนึ่ง ซึ่งคดีนี้ศาลนัดพิจารณาคดีวันที่ 21 ก.ค.นี้ โดย IECBP จะยื่นคำให้การต่อสู้คดี